‘ออดี้’ตรึงราคารถสู้ ระดม5รุ่นใหม่ดันยอดขาย
แม้ต้นทุนด้านภาษีรถยนต์จะมีการปรับขึ้น แต่หลายๆ บริษัทพยายามวางกลยุทธ์ด้านราคาให้สามารถแข่งขันได้ในภาวะที่ตลาดยังคงซบเซา ซึ่งรวมไปถึงค่ายรถยนต์ออดี้จากเยอรมนี ที่ต้องเล่นเกมราคาแข่งกับตลาดด้วยเช่นกัน
27 ม.ค. 2559

แม้ต้นทุนด้านภาษีรถยนต์จะมีการปรับขึ้น แต่หลายๆ บริษัทพยายามวางกลยุทธ์ด้านราคาให้สามารถแข่งขันได้ในภาวะที่ตลาดยังคงซบเซา ซึ่งรวมไปถึงค่ายรถยนต์ออดี้จากเยอรมนี ที่ต้องเล่นเกมราคาแข่งกับตลาดด้วยเช่นกัน
น.ส.ธันยนันท์ ลีนุตพงษ์ กรรมการบริหาร บริษัท เยอรมัน มอเตอร์ เวอร์ค ผู้นำเข้าและจัดจำหน่ายรถยนต์ออดี้ ในประเทศไทย กล่าวว่า บริษัทได้รับการสนับสนุนด้านราคาขายจากบริษัทแม่ประเทศเยอรมนี ส่งผลให้ราคาจำหน่ายรถยนต์จะไม่มีการปรับขึ้นราคาตามภาษีนำเข้ารถยนต์ใหม่ที่จะต้องปรับเพิ่มขึ้น 10-15% รวมถึงการปรับราคาชิ้นส่วนอะไหล่และการสำรองอะไหล่ เพื่อสร้างความมั่นใจและราคาที่เป็นธรรมต่อผู้บริโภคให้สามารถเข้าถึงได้ง่ายขึ้น
สำหรับในปี 2559 บริษัทมีแผนการเปิดตัวรถยนต์ออดี้จำนวน 5 รุ่นใหม่ ส่งผลให้บริษัทมีอัตราการเติบโต 100% จากเป้ายอดขาย 250 คัน จากปีก่อนที่มียอดขาย 125 คัน ถือว่าเป็นการเติบโตต่อเนื่องเป็นปีที่ 3 ติดต่อกัน พร้อมทั้งการทำการตลาดแบบออนไลน์และไลฟ์สไตล์ เพื่อให้เข้าถึงกลุ่มผู้บริโภคมากขึ้น
ขณะที่ภาพรวมตลาดรถยนต์ระดับพรีเมียมในไทยปี 2559 คาดว่าจะมีอัตราเติบโตอยู่ที่ 5% จากปีก่อนที่มียอดขายอยู่ที่ 2.2 หมื่นคัน ล่าสุดบริษัทได้ใช้เงินลงทุน 100 ล้านบาท เปิดตัวศูนย์จำหน่ายและบริการรถยนต์ออดี้ครบวงจรแห่งแรกในอาเซียนและในประเทศไทย บนพื้นที่ 3 ไร่ อีกทั้งได้จัดกิจกรรมส่งเสริมการขายลดค่าบริการและค่าอะไหล่ 20% ในเดือน ก.พ.นี้ คาดว่าจะส่งผลให้รายได้จากศูนย์บริการเติบโตขึ้น 100% หรืออยู่ที่ 200 ล้านบาท จากปีก่อนอยู่ที่ 100 ล้านบาท
นายมาร์ติน เบิร์ดเนอร์ ผู้อำนวยการฝ่ายการตลาดต่างประเทศ ภาคพื้นเอเชีย ไต้หวัน อินเดีย บริษัท ออดี้ เอจี ประเทศเยอรมนี กล่าวว่า บริษัทอยู่ระหว่างพิจารณาแผนการลงทุนเพิ่มเติมในไทยและภูมิภาคเอเชีย เนื่องจากมองว่าเอเชียเป็นตลาดที่มีศักยภาพการเติบโตสูง ซึ่งไทยเป็นประเทศหนึ่งที่ต้องพัฒนาตลาดเพื่อรองรับการเติบโต โดยแผนการลงทุนและสนับสนุนผู้แทนจำหน่ายภายใน 2 ปีจากนี้ คือ การขยายศูนย์จำหน่ายและบริการออกสู่หัวเมืองใหญ่